钦定古今图书集成/明伦汇编/氏族典/第237卷 > 张元
## 钦定古今图书集成/明伦汇编/氏族典/第237卷 > 张元

按《周书张元传》：“元字孝始，河北芮城人也。祖成，假平
阳郡守。父延儁，仕州郡，累为功曹主簿，并以纯至，为
乡里所推。元性谦谨，有孝行，微涉经史，然精修释典。
年六岁，其祖以夏中热甚，欲将元就井浴，元固不肯
从，祖谓其贪戏，乃以杖击其头曰：‘汝何为不肯洗浴’？
元对曰：‘衣以盖形，为覆其亵，元不能亵露其体于白’”
日之下。祖异而舍之。南邻有二杏树，杏熟多落元园
中，诸小儿竞取而食之。元所得者，送还其主。村陌有
狗子，为人所弃者，元见即收而养之。未几，乃有狗母
衔一死兔，置元前而去。及元年十六，其祖丧明三年，
元恒忧泣，昼夜读佛经，礼拜以祈福祐。后读《药师经》，
见盲者得视之言，遂请七僧然七灯，七日七夜，转《药
师经》行道。每言：“天人师乎？元为孙不孝，使祖丧明。今
以灯光普施法界，愿祖目见明，元求代暗。”如此经七
日。其夜梦见一老公，以金錍治其祖目，谓元曰：“勿忧
悲也，三日之后，汝祖目必差。”元于梦中喜跃，遂即惊
觉，乃遍告家人。居三日，祖目果明。其后祖卧疾再周，
元恒随祖所食多少，衣冠不解，旦夕扶侍。及祖没，号
踊绝而复苏。复丧其父，水浆不入口三日。乡里咸叹
异之。县博士杨轨等二百馀人上其状，有诏表其门
闾。